Hospersa veroordeel moontlike afleggings by NetcareNetcare Die vakbond vir gesondheid en dienspersoneel (Hospersa) het Vrydag ŉ aankondiging veroordeel oor beplande afleggings by verskeie Netcare-fasiliteite oor die volgende paar weke. Die privaat hospitaalgroep Netcare het aangedui hy is van voornemens om honderde werkers binne die volgende twee maande by verskeie hospitale af te lê. Hospersa het ŉ kennisgewing ontvang dat 500 van sy werknemers in die hospitaalafdeling hierdeur geraak word. Netcare het in die kennisgewing daarop gewys dat hy sy struktuur wil aanpas om die maatskappy se salarisrol te besnoei. Hospersa, die grootste vakbond by Netcare, het onderneem om alles in sy vermoë te doen om moontlike afleggings te verhoed. Die vakbond het gesê hy is geskok oor die rede vir die besluit, en bygevoeg Netcare het in die vorige finansiële jaar miljoene rand ontvang weens ŉ 8.4% verhoging in inkomste (R20,7 miljard in 2018 in vergelyking met R19,1 miljard in 2017). Kevin Halama, woordvoerder vir Hospersa, het gesê Netcare het ook ŉ 5,9% verhoging in pasiëntdae aangemeld en ŉ 5,3% verhoging in finale dividende tot 60c per aandeel. Hy het bygevoeg Netcare het ŉ verhoging van 17,8% in kontant aangemeld ter waarde van R4,3 miljard in Suid-Afrika. “Ons verwerp Netcare se redes vir die moontlike afleggings. Netcare het deurgaans miljoene rand verdien in Suid-Afrika se gemonopoliseerde privaat hospitaalbedryf, waar hy die markleier is. Die groep se plan om werknemers af te lê, sal talle families sonder ŉ broodwinner laat in ŉ land waar werkloosheid reeds kommerwekkende vlakke bereik het. Ons kan dit nie toelaat nie. Ons sal met die betrokke lede in gesprek tree.” Halama het gesê Hospersa sal nie ophou baklei nie en alles in sy vermoë doen om die beplande afleggings te verhoed.